Quin mitjà va publicar una exclusiva ni una hora després de l'atemptat?
No feia ni una hora que una furgoneta havia atropellat desenes de persones a la Rambla de Barcelona quan, encara enmig del pànic i de la confusió, El Periódico publicava una 'exclusiva' amb aquest titular: 'La CIA va avisar fa dos mesos als Mossos d'Esquadra del risc d'atemptat a la Rambla de Barcelona'. Tot un cop contra el cos policíac que des del primer moment de l'atemptat va assumir la investigació i la cerca dels autors de la matança. EXCLUSIVA de @ELPERIODICO: La CIA avanzó hace dos meses a los Mossos que la Rambla era objetivo del yihadismo. https://t.co/vmFsBRwDxV — Enric Hernàndez (@Enric_Hernandez) August 17, 2017  En la notícia, no hi ha cap font contrastada que certifiqui la veracitat d'aquesta informació ('segons que ha pogut saber aquest diari') i cap altre mitjà de comunicació internacional no n'ha informat ni li ha donat credibilitat. De fet, un mitjà del prestigi de The Economist s'hi ha referit però sense donar-li gaire crèdit: 'El Periódico, un diari, diu que la CIA va advertir Espanya d'un atac imminent a Barcelona, però sembla que hi manquen detalls específics'. The Washington Post desmenteix El Periódico L'actuació dels Mossos en les hores posteriors –van aturar l'atemptat de Cambrils, van detenir presumptes membres de la cèl·lula, van establir la connexió entre ells en poc temps i van fer una gestió mesurada de la informació que difonien a la xarxa– ha fet que no hi hagués dubtes sobre la professionalitat del cos. No solament això, sinó que també han rebut elogis, com els que recull el diari The Washington Post, on hi ha una veu experta –i identificada– que contradiu El Periódico.
El Periódico